  Майя Бывальцева Удмуртилэн тӧроез Александр Бречалов Москваын Россиысь югдытосъя (просвещениея) министрен Ольга Васильеваен пумиськылыкуз Кез каргуртын школа пуктыны федерал коньдэтысь уксё висъян сярысь куронэн вазиськиз. Со сярысь улосвыл тӧролэн но кивалтэтлэн пресс-службазы ивортэ. Кезын школа пуктонэз 2020-тӥ арын йылпумъяны но 2021-тӥ арын усьтыны чакламын вал. Но каргуртысь дышетсконниосын интыос тырмымтэен ужпум туж лэчыт сылэ. Али отысь школаосы ӵектосэн чакламлэсь 1,5-2 поллы тросгес пиналъёс ветло, дышетон кык сменаен радъямын. Лэсьтӥськонэз азьвыл пусъем дырлэсь вазьгес быдэстон понна 346 миллион манетлэсь тросгес коньдон шедьтыны кулэ. Ольга Васильева Удмуртилэн тӧроезлэсь гожтэтсэ эскерыны оскытӥз. Озьы ик кивалтӥсьёс Ижкарысь Устинов ёросысь Бер ульчаын школа пуктон ужпумез ӝутӥзы. Сое «Жильё и городская среда» йӧскалык ӵектосэ пыртыны быгатозы. 1 сюрс 200-лэсь трос интылы дышетон юртэз 2020-тӥ арын усьтыны чакламын. 2019-тӥ арын гудырикошконэ Дэри ёросысь Совхозной черкогуртын школаез усьтозы. Улосвыл тӧро Ольга Васильеваез та пусйымон ужрадэ ӧтиз. Александр Бречалов пусйиз, шоръёзо дышетсконниосты пуктон уж элькунын мынэ, но туннэ школаосын 31 сюрс 157 инты уг тырмы. Выль интыосты кылдытон коньдон тырмымтэен сэрен ӝега. Удмуртилэн тӧроез верамъя, берло вить аръёсы гурт ёросъёсысь школаосын 215 спортзалъёсты выльдӥзы. 18 сюрс 500 пиналъёслэн дышетскемзы бере физкультураен но спортэн вырыны луонлыксы кылдӥз. Пумиськонын школа автобусъёсты выльдонлэн кулэлыкез сярысь но вераськизы. 2018-тӥ арын элькун коньдэт чотын 12 машина басьтӥзы, федерал уксёен – 33. Та дыре 74 автобус пиналъёсты нуллонъя куронъёслы уг тупа, со пӧлысь куамынлэсь троссэ ӝегатскытэк воштоно. Автопаркез выльдон понна 55 миллион манет кулэ. Туэ элькун коньдэтын 12 автобуслы 20 миллион манет чакламын.  Улосвыллэн тӧроез элькунысь дышетон удысысь оглом югдурен тодматӥз. Солэн верамезъя, школаез медален йылпумъясь но огъя кун экзаменын вылӥ баллъёс басьтӥсь пиналъёслэн лыдзы берло аръёсы йылэ. Кылем дышетскон арын 43 выпускникъёс ужзэс 100 баллы быдэстӥзы. Огъя кун экзаменъёсты радъянъя но ортчытонъя рейтингын кылем арын Удмуртия 6-тӥ инты басьтӥз, 2017-тӥ арын 58-тӥ интыын вал. Озьы ик кылем арын Удмуртиысь дышетсконниослэн рейтингзы ӝутскиз. Россиысь 500 устоосыз школаос пӧлы Ижкарысь тямыс школаос шедизы. Нош Экономикая но математикая 29 номеро лицей кунысь 25 устоосыз школаос пӧлы пыриз.  Тегъёс: Дышетон Кез Москва Удмуртия пиналъёс школаос коньдон АлександрБречалов  